Grágás/115
A. M., c. 113, S. 169 Sacar voro a mille þeirra ɴ. ɴ. oc ɴ. ɴ. eɴ nu ero þær settar oc fe bøttar sem metendr máto oc teliendr tolðo oc domr dømþi. oc þiɢiendr þágo oc þaðan báro með fe fullo. oc fram komnom eyre þeim i hond sellt¹ er hafa scyllde. Þit scolot vera menn sattir oc samvǽrir at ölðri oc at átte. aþingi oc aþioðstefno at kirkna sócn oc ionungs húse. oc huervetna þess er manna fundir verða þa scolot þit sva samsáttir sem aldregi høfiz þetta yckar a meðal. Þit scolot deíla kníf oc kiotstycke. oc alla lute yckar imille sem frændr eɴ eigi sem² fiandr. Ef sacar geraz siþan amille þeirra aɴat eɴ þat er vel er. Þat scal fe bøta eɴ eigi fleín rióða. En sa yckaʀ er gengr a gørvar sáttir eða vegr aveíttar trygðir. þa scal hann sva viða vargr rækr oc rekiɴ sem menn viðazt varga reka. cristnir menn kirkior søkia. heiðnir menn hof blóta. elldr upp breɴr. iorð grør. mögr moðor callar. oc moþir mög föðir. alldir ellda kyɴda. scip scriðr. scildir blícia. sol scín snæ leɢr. fiðr scríðr fura vex. valr flygr várlangan dag. stendr honom byʀ beiɴ vndir báða vængi. himiɴ huerfr heimr er bygðr. vindr þytr. vötn til sævar falla. karlar korne sá. hann scal fiʀaz kirkior oc cristna menn. ɢuðs hus oc guma. heim huern nema hælvite. ɴu haldit þit báþir abóc einni (S. 83, a.) enda liɢr nu fe aboc er ɴ. ɴ. bøtir fyrir sic oc siɴ erfingia aliɴ oc o boriɴ³. getiɴ oc ogetiɴ⁴. nefndan oc onefndan. ɴ. ɴ. tecr trygðir eɴ ɴ. ɴ. veitir ævintrygðir þar æ scolo halldaz meþan molld er oc menn lifa. ɴu ero þeir ɴ. ɴ. oc ɴ. ɴ. sattir oc sammala hvar sem þeir hittaz alande eþa lege. scipi eða asciðe. ihafe eða a hestz bake arar miðla eþa avstscoto. þopto eða þilio ef þarfar gervaz. iafn sáttr hvar við annan sem faþir við son. eða sonr við foðor isamförum öllom. ɴu leɢia þeir hendr sinar saman. ɴ. ɴ. oc ɴ. ɴ. halldit væl trygðir at vilia cristz oc allra manna þeirra er nu heyrðo trygða mal. hafe sa hylle guðs er helldr trygðir. en sa reiðe er ryfr rettar trygþir. eɴ hylle sa er helldr. hafit hæilir sǽz. eɴ ver sém váttar er við erom staddir.

1) Først skrevet sellde, men derefter forandret saaledes.
2) Skrevet over Linien, muligen med en yngre Haand
3) Afskriveren har først skrevet aliɴ, men derefter underprikket al og skrevet bor ovenover.
4) ʀettelse for getiɴ